Document ID: 32004R1132

32004R1132
L 219/3
SLUŽBENI LIST EUROPSKE UNIJE
18.06.2004.
UREDBA KOMISIJE (EZ) br. 1132/2004
od 18. lipnja 2004.
o izmjeni Uredbe (EEZ) br. 1764/86 i Uredbe (EZ) br. 1535/2003 u pogledu tradicionalnog proizvoda kunserva
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 2201/96 od 28. listopada 1996. o zajedničkoj organizaciji tržišta prerađenih proizvoda od voća i povrća (1), a posebno njezin članak 6. stavak 1.,
budući da:
(1)
Uredba Komisije (EEZ) br. 1764/86 od 27. svibnja 1986. o minimalnim zahtjevima kakvoće za proizvode na bazi rajčice koji ispunjavaju uvjete za proizvodnu potporu (2), utvrđuje definiciju koncentrata rajčice koji ispunjava uvjete za proizvodnu potporu.
(2)
Uredba Komisije (EZ) br. 1535/2003 od 29. kolovoza 2003. o utvrđivanju detaljnih pravila za primjenu Uredbe Vijeća (EZ) br. 2201/96 u pogledu programa potpore za proizvode prerađene od voća i povrća (3) navodi proizvode koji ispunjavaju uvjete za proizvodnu potporu.
(3)
Kunserva je tradicionalan, dobro određen malteški proizvod i rajčice korištene u proizvodnji kunserve trebaju ispunjavati uvjete za proizvodnu potporu od datuma pristupanja Malte Europskoj uniji.
(4)
Uredbe (EEZ) br. 1764/86 i (EZ) br. 1535/2003 treba stoga na odgovarajući način izmijeniti.
(5)
Mjere predviđene ovom Uredbom u skladu su s mišljenjem Upravljačkog odbora za prerađeno voće i povrće,
DONIJELA JE OVU UREDBU:
Članak 1.
Uredba (EEZ) br. 1764/86 mijenja se kako slijedi:
1.
Članak 8. zamjenjuje se sljedećim:
„Članak 8.
Za potrebe ovog naslova, ‚sok od rajčice’ i ‚koncentrat od rajčice’ znači proizvodi određeni u točkama 11., 12. i 18. članka 2. Uredbe Komisije (EZ) br. 1535/2003 (4)
2.
Članak 9. zamjenjuje se sljedećim:
„Članak 9.
1. Samo se sljedeći sastojci smiju dodati soku od rajčica i koncentratu od rajčica:
(a)
kuhinjska sol (natrijev klorid);
(b)
prirodni začini, aromatično bilje i njegovi ekstrakti te prirodne arome.
Nadalje, u slučaju kunserve dodaje se šećer, koji predstavlja između 8 % i 25 % masenog udjela gotovog proizvoda.
2. U proizvodnji soka od rajčica i koncentrata od rajčica smije se koristiti limunska kiselina (E 330) kao aditiv.
U proizvodnji soka od rajčica s udjelom suhe tvari od manje od 7 % smije se koristiti askorbinska kiselina (E 300). Maseni udio askorbinske kiseline, međutim, ne smije biti veći od 0,03 % gotovog proizvoda.
U proizvodnji koncentrata od rajčice u prahu smije se koristiti silicijev dioksid (551). Maseni udio silicijevog dioksida, međutim, ne smije biti veći od 1 % gotovog proizvoda.
3. Količina dodane kuhinjske soli:
(a)
ne smije biti veća od 15 % masenog udjela suhe tvari za koncentrat od rajčica čiji je maseni udio suhe tvari veći od 20 %;
(b)
ne smije biti veći od 3 % neto masenog udjela za druge koncentrate od rajčica i za sok od rajčica;
(c)
mora imati maseni udio između 2 % i 5 % za kunservu.
Pri određivanju količine dodane kuhinjske soli, smatra se da je prirodan sastav klorida jednak 2 % masenog udjela suhe tvari.”
Članak 2.
U članku 2. Uredbe (EZ) br. 1535/2003 dodaje se sljedeća točka 18.:
„18.
kunserva: proizvod dobiven koncentriranjem soka od rajčica, dobivenog izravno od svježih rajčica, koji sadrži šećer i sol, s udjelom suhe tvari od 28 % do 36 %, pakiran u hermetički zatvorene posude s oznakom ‚kunserva’ i obuhvaćen oznakom KN ex 2002 90.”
Članak 3.
Ova Uredba stupa na snagu sljedećeg dana od dana objave u Službenom listu Europske unije.
Primjenjuje se od datuma stupanja na snagu Ugovora o pristupanju Češke, Estonije, Cipra, Latvije, Litve, Mađarske, Malte, Poljske, Slovenije i Slovačke.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 18. lipnja 2004.

Labels: 18
17
19
5